ففرنسا كاين نظام تعليمي صارم فالطب.. يقتضي أنك إلا بغيتي تدير تخصص فكلية / مستشفى فرنسي عمومي خاسك ومهما كانت جنسيتك وسنك و تجربتك تعاود مباراة ولوج الدراسات الطبية و تنجح فيها ثم ممكن تدوز مباراةالإقامة . حيت مايمكنش منطقيا انت ماقدرتيش تدخل لكلية الطب تمشي تقرا فأي بديل ٱخرو تجي تدخل عادي تولي طبيب بحالك بحال لي جاب لكنكور ... 2- لكن... مباراة الاقامة ففرنسا مختلفة عن المغرب فواحد الحاجة... ففرنسا هي مباراة ترتيبية يعني لكل طالب كاين منصب مالي .. و لا جيتي الاول كتختار احسن تخصص و لا جيتي الاخير كتاخد لي بقاليك... والجميع له مكان فالتكوين فالتخصص حسب النقطة لي جاب... في حين فالمغرب المناصب المالية لا تصل حتى لنصف عدد الخريجين... اللي جا الاول كياخد احسن تخصص و الي ماكينجحش فالمباراة ماكيديرش تخصص اصلا و كتقوليه الدولة بعد دراسة دامت ثمانية سنوات دبرررر راسك.... رغم انك تقدر تكون جايب 15/20 لكن لي قبل منك جايبين كلهم 16 و العدد لي غيتخاد قليل ... يعني لمشكل ماشي انك ماقاريش ؛ ولكن لمشكل ان الاقصاء ضروري .... وكنعرف عدد لا بأس به ماجابوش المباراة و جالسين بطالة لان معندهمش الفلوس رغم أنهم كانو كيقراو مزيان . من 1 و 2 نستنتج أن طالب الطب اللي قرا فالكلية الخاصة و ما جابش حتى مباراة ولوج الدراسات الطبية – لي هي سااااهلة بالمناسبة – مامنحقوش يجي يدوز الإقامة نيشان مع طلبة اللي جاو من الأوائل فالباكالوريا و نجحو فالمباراة. ونستنتج أن لو كانت الدولة تحترم نفسها ؛ و دايرة لكل الطلبة مناصب مالية... وكلشي منحقو يتخصص... نقدرو ندوزو لها كأطباء بجغيمة د الما هاد التخربيق د الادماج ... حيت ماغيضرناش على المدى القريب... غايضر غي هاد البلاد على المدى البعيد في شق الخوصصة لي ديجا هضرت عليه .... ولكن هادي معركة الطبيب و المواطن ماشي الطبيب بوحدو... أما باش نكونو من نهار حطينا رجلينا فلافاك وحنا فينما نصدرو شي بيان وندخلو شي نضال نديرو فيه مطلب “رفع المناصب المالية” وتنوض انت كمسؤول بدل ترفع فالمناصب كترفع عدد الطلبة وتنقص فالمناصب... يعني تقري الٱلاف ثم تقولهم سمحولي الميزانية لا تسمح دبرو راسكم ثم مور سنوات من مهزلة3300 طبيب لي كرفصاتنا فظروف التعليم و التشغيل تجي عاااوتاني تزيد مهزلة جديدة : تجيب طلبة ماقراوش معانا وعندهم كلياتهم و سبيطاراتهم و تحطهم ينافسونا تا فدك الفتات لي تتلوح لينا سنويا.... فتأكد أنه 2019 غاتكون سنة مشتعلة بحال 2015... وموقف شخصي : وخا تخرجت و خدمت و بخييير كنعتبر هاد المعركة تخصني كطبيبة وكمواطنة ... حيت أنا بنت الكلية العمومية و خبز الدار ماغاياكلوش لبراني . *طبيبة 
ها كفاش بدات أزمة الطلبة الأطباء -الجزء الثاني : ففرنسا لي حنا متبعينها فكلشي مباراة الاقامة او التخصص ترتيبية وكل طالب عندو منصب مالي